Poppie-saak: Buurman se getuienis skokKobus en Louisa Koekemoer in die Pretoria-hooggeregshof (31 Oktober 2017). Foto: Phillip Bruwer WAARSKUWING: Die inhoud in die berig mag sensitiewe lesers ontstel en is nie geskik vir kinders nie. ŉ Voormalige buurman van Louisa (46) en Kobus Koekemoer (44) het Woensdag in die Pretoria-hooggeregshof getuig hoe Kobus een aand in Orania op Poppie geskree het omdat sy haar bed vuilgemaak het, waarna “sy blou moord geskreeu” het. Jaco Roux, wat nou in die Oos-Kaap woon, het Dinsdag met ŉ bus uit Port Elizabeth na Pretoria gekom om te getuig. Kobus en Louisa het op Orania ontmoet, in September 2015 saam ingetrek en is in November dieselfde jaar getroud. Roux het in Februarie 2016 langs die Koekemoer-egpaar ingetrek en daar gebly totdat die egpaar in September dieselfde jaar “oornag” na ŉ kleinhoewe buite Brits verhuis het. “Toe ek daar intrek, het ek nie dadelik enige ongerymdhede opgemerk nie. Die Koekemoer-egpaar was aanvanklik vriendelik met my en het selfs by tye vir my kos gebring. Ek het wel dadelik besef die kinders is baie teruggetrokke,” het Roux getuig. Hy het getuig die twee huise is op die naaste punt sowat ŉ meter en ŉ half uit mekaar uit en Kobus het sy motorfiets naby Roux se kamervenster parkeer. Die verhouding het kort daarna begin versuur nadat Kobus hom daarvan beskuldig het dat hy Kobus se motorfiets gekrap het. “As hy my daarna gesien het, het hy kyke gegee wat kan doodmaak. “Soos die tyd verloop het, kon ek sien hoe die kinders soos bliksoldaatjies geword het as mnr. en me. Koekemoer naby hulle was. Mnr. Koekemoer het gevoel omdat hy die vader in die huis is, moes hy leiding neem en die dissipline toepas. As hy vir hulle take gegee het wat nie volgens hom reg uitgevoer is nie, sou hy hulle afkraak, verkleineer en slegsê.” Hy het gesê Louisa het nie in daardie stadium “dissipline toegepas” nie en was meer met die daaglikse huistake betrokke. “Een aand het ek ŉ dowwe geluid gehoor soos iets wat teen die muur gegooi word; kort daarna het ek die kinders hoor huil en skree. Die oggend toe sien ek Poppie loop met haar armpie teen haar bors gevou. Sy het ook mank geloop en het ŉ groot blou kol op haar voorkop gehad. Ek het gevra wat het gebeur, en mev. Koekemoer het gesê Poppie het by die trappe afgeval.” Hy sê hy het gereeld gehoor hoe die kinders pakslae kry en hoe die kinders in die oggende van die huis op pad na die bakkie toe “rondgepluk” en aangejaag is as hulle te stadig loop. Roux het getuig toe hy en Kobus nog gepraat het, het hulle eendag gesels terwyl Kobus besig was om tuin nat te spuit. “Die volgende oomblik het hy ŉ tuinslang gevat en hulle sopnat gespuit terwyl hulle buite op die stoepie gespeel het. Dit was winter en baie koud. Ek kon regtig nie glo wat ek gesien het nie. Hy het gesê: ‘Julle wil mos, julle sit en vry daarso, kafoefel met mekaar.’” Hy het gesê die kinders het omtrent 20 minute in die koue gesit en huil. Louisa het volgens Roux uitgekom en aan die kinders gesê: “Julle wil mos sit en n***, kry maar koud.” Met ander tye sou hy in die vroeë oggendure wakker word as Poppie histeries wakker skrik van nagmerries. Roux het getuig Kobus het ná die aand wat Poppie haar kop beseer het, onttrek om die kinders te dissiplineer. “Me. Koekemoer het dit toe hanteer, maar sy was moedeloos, want die kinders het konstant bed natgemaak en sy het nie geweet wat om te doen nie. “Ná ŉ geruime tyd een aand so teen 21:00 het ek net gehoor mnr. Koekemoer skreeu op Poppie: ‘Jy het nou net in die bed geklim, om in die bed te f***** k*k!’ Ek hoor toe ŉ hou, toe het sy geskree. Dit was ŉ blou moord skreeu van ŉ pyn wat jy nie kan beskryf nie.” Die volgende middag het hy gesien Poppie se been is in gips. Die seuntjie het aan hom gesê Poppie het “weer van die trappe afgeval”. Hy het albei die gevalle waar hy Poppie met beserings gesien het, by die Orania Maatskaplike Raad (OMR) aangemeld, maar is nie seker wat die OMR daarna gedoen het nie. “Nadat Poppie gips gekry het, het dinge weer rustig geraak. Maar dit was vir my vreemd dat sy met gips self in en uit die bakkie moes klim, self haar tassie en sak dra en self oor die weg kom.” Hy het getuig hy was nie bewus daarvan toe die Koekemoers aan die einde van September getrek het nie. Hy is die Vrydagmiddag ná werk na vriende toe. Daar het ŉ vragmotor by ander bure se huis gestaan en toe hy die Saterdagmiddag terugkeer huis toe, is die Koekemoers se laaste vrag glo gelaai sonder om die Orania-raad in kennis te stel. Staatsaanklaer Salomé Scheepers het aan regter Bert Bam gesê dit is die staat se saak dat die egpaar getrek het terwyl hulle ondersoek is en daarom niemand daarvan gesê het nie. Adv. Adrian Nell het gesê Louisa sal getuig dat Kobus streng in die huis was, tydens die voorval met die tuinslang vir die kinders handdoeke gebring het en ontken dat sy die uitlating gemaak het. Sy sal ook getuig dat Poppie haar been by trappe buite die winkel gebreek het. Die Koekemoer-egpaar staan tereg op ŉ aanklag van moord, twee aanklagte van aanranding met die doel om ernstig te beseer en ŉ aanklag van kindermishandeling. Van dié aanklagte hou ook verband met die beweerde aanranding van ŉ vyfjarige seuntjie en 16-jarige meisie tussen September 2015 en Oktober 2016. Die egpaar het onskuldig gepleit op al die aanklagte teen hulle. Die tienermeisie het Woensdag in camera getuig. Die seun sal na verwagting Donderdag in camera getuig. Die kinders is in veilige bewaring. Die verhoor duur voort. Lees die vorige berigte oor Poppie van der Merwe op Maroela Media.